ഇലയോ മെച്ചം ഇലയുടുത്ത പ്രാണിയോ മെച്ചം? അടുത്തറിയാം പ്രകൃതിയിലെ അത്ഭുതജീവിയെ പ്രകൃതി എപ്പോഴും നമ്മളെ അത്ഭുതപ്പെടുത്തിക്കൊണ്ടിരിക്കുന്ന ഒരു പ്രതിഭാസമാണ്. പ്രകൃതിയെക്കുറിച്ച് സകലതും അറിഞ്ഞുകഴിഞ്ഞു എന്ന ആത്മവിശ്വാസത്തില് കഴിയുമ്ബോഴായിരിക്കും ഏതെങ്കിലും ഒരു ജീവജാലം നമ്മളെ അതിശയിപ്പിക്കുന്ന പ്രത്യേകതകളുമായി രംഗപ്രവേശം ചെയ്യുക. അതോടെ നമ്മുടെ അമിതമായ ആത്മവിശ്വാസം തകര്ന്നു തരിപ്പണമാവുകയും ആ ജീവജാലം സസ്യജന്തു ലോകത്തെക്കുറിച്ചുള്ള നമ്മുടെ അടിസ്ഥാന ധാരണകളെ തന്നെ വെല്ലുവിളിച്ചുകൊണ്ട് നമുക്ക് മുന്നില് ഒരു വിസ്മയപ്രപഞ്ചം സൃഷ്ടിക്കുകയും ചെയ്യുന്നു. അത്തരത്തില് നമ്മളെ അതിശയിപ്പിക്കുന്ന ഒരു ജീവിയാണ് ഇലയുടേതിന് സമാനമായ രൂപഭാവങ്ങളുള്ള ഈ ഇലപ്രാണി.ഈ വീഡിയോയില് ഇലപ്രാണിയുടെ കുടുംബത്തില്പ്പെട്ട, വിവിധ വലിപ്പങ്ങളിലുള്ള ഏതാനും പ്രാണികളെ നിങ്ങള്ക്ക് കാണാം. ശാസ്ത്രീയമായി ഫിലിയം ജൈജാന്റിയം എന്നറിയപ്പെടുന്ന ഈ പ്രാണികളുടെ ശരീരത്തിന് ഇലകളുമായുള്ള സാദൃശ്യം നമ്മളെ അക്ഷരാര്ത്ഥത്തില് ഞെട്ടിപ്പിക്കുന്നതാണ്. ചില ഇലകള്ക്ക് ഉണ്ടാകുന്നതുപോലെ കാപ്പി നിറത്തിലും മെറൂണ് നിറത്തിലുമുള്ള പാടുകളും ഈ ജീവിയുടെ ശരീരത്തില് കാണാം. ഇലകളുമായുള്ള സാദൃശ്യം കൂടുതല് ഉറപ്പിക്കുന്ന വിധത്തില് ശരീരത്തിന്റെ മൂലകളില് അനുബന്ധഭാഗങ്ങളും ഈ പ്രാണികള്ക്കുണ്ട്. ഇവയുടെ ഉദരഭാഗത്തിന് സമീപം കാപ്പി നിറത്തില് രണ്ടു പാടുകളും കാണാം. അവ ചലിക്കുന്നത് കാണുമ്ബോള് കാറ്റിന്റെ ഗതിയ്ക്കനുസരിച്ച് ഇലകള് ആടുന്നത് പോലെയേ ഏതൊരാള്ക്കും പെട്ടെന്ന് തോന്നൂ. ലോകത്തെ ഏറ്റവും വലിയ ഇലപ്രാണികളായ ഈ ജീവികളെ എത്രത്തോളം കുറ്റമറ്റ രീതിയിലാണ് പ്രകൃതി സൃഷ്ടിച്ചത് എന്നോര്ക്കുമ്ബോള് നമ്മള് അത്ഭുതസ്തബ്ധരായിപ്പോകും. സയന്സ് എന്ന് പേരുള്ള ഒരു ഇന്സ്റ്റാഗ്രാം പേജാണ് ഈ വീഡിയോ സമൂഹ മാധ്യമങ്ങളില് പങ്കുവെച്ചത്. ഈ സ്പീഷീസില് പെണ്വര്ഗത്തില്പ്പെട്ട പ്രാണികള് മാത്രമേ ഉള്ളൂ എന്നും അവര് അറിയിക്കുന്നു. കൂടുതല് അന്വേഷണത്തിനൊടുവില് ഈ സ്പീഷില്പ്പെടുന്ന ആണ്വര്ഗത്തില്പ്പെടുന്ന രണ്ടു പ്രാണികളുടെ ജീവനില്ലാത്ത സ്പെസിമനുകള് ശാസ്ത്രജ്ഞര്ക്ക് കണ്ടെത്താന് കഴിഞ്ഞിട്ടുണ്ട്. എന്നാല്, ഈ ജീവികളുടെ പ്രത്യുത്പാദന പ്രക്രിയയില് അവര് വഹിച്ച പങ്ക് എന്താണെന്ന കാര്യത്തില് ഇതുവരെ വ്യക്തത വന്നിട്ടില്ല.ബീജസങ്കലനം നടക്കാതെ തന്നെ പെണ്പ്രാണികള് മുട്ടയിടുകയും അതിലൂടെ പ്രജനനം നടക്കുകയും ചെയ്യുന്നു. ഈ സ്പീഷീസില് ആണ്പ്രാണികള് നിലവിലില്ല. വളരെ ശാന്തസ്വഭാവമുള്ള ജീവിവര്ഗം കൂടിയാണ് ഇലപ്രാണികള്. കുഞ്ഞുങ്ങള് പ്രസരിപ്പ് കൂടിയവരായിരിക്കുമെങ്കിലും ആദ്യത്തെ തവണ തോട് പൊഴിച്ചു കളഞ്ഞതിന് ശേഷം അവയും ശാന്തസ്വഭാവം കൈവരിക്കുന്നു. ഈ പ്രാണികള് പകല്സമയത്ത് പൊതുവെ സഞ്ചരിക്കാറില്ല. രാത്രിസമയത്ത് അവര് സഞ്ചരിക്കുകയും ഇര തേടുകയും ചെയ്യുന്നു. ഈ പ്രാണിയെ നമ്മളെടുത്ത് കൈപ്പത്തിയില് വെച്ചാല് തങ്ങളുടെ ശരിയായ സ്വത്വം വെളിപ്പെടുത്താതിരിക്കാന് അവ അനങ്ങുകയേ ഇല്ല. ഈ പെണ്പ്രാണികള്ക്ക് 10 സെന്റിമീറ്റര് വരെ വളരാന് കഴിയും. ഇന്സ്റ്റാഗ്രാമില് വളരെ വേഗത്തിലാണ് ഈ വീഡിയോ വൈറലായി മാറിയത്. കഴിഞ്ഞ ഒരാഴ്ചക്കുള്ളില് പത്ത് ലക്ഷത്തിലേറെ പേരാണ് വീഡിയോ കണ്ടത്.